خوست کې موټربم برید ۱۸ تنه ووژل او شپږ نور یې ټپيان کړل
د افغانستان د کورنیو چارو وزارت وايي، نن سهار شاوخوا ۸:۲۵ د خوست ولایت په مرکز کې یو ځانمرګي بریدګر د موټربم برید کړی، چې له امله یې ۱۸ تنه وژل شوي او د دوو ماشومانو په ګډون شپږ تنه ټپیان شوي دي.
د دغه وزارت د ویاند د دفتر سرپرست نجیب دانش په خپل ټویټر پاڼه کې لیکلي، چې برید د خوست ولایت په مرکز کې د کابل هډې ته نږدې شوی دی. خو د خوست امنيه قوماندان مل پاسوال فيض‌لله غيرت امريکا غږ ته وويل، چې د دوی د معلوماتو له مخې په دغه پېښه کې ۱۲ کسان وژل شوي او ۱۰ نور ټپيان شوي دي، چې زیات شمیر يې ملکي خلک دي. امنيه قوماندان زياته کړه، د موټر دغه تم ځای د کمپاين په نوم د افغان ځانګړو ځواکونو پورې تړاو لري او زياتوي چې هغوی ته هم په پېښه کې تلفات اوښتي خو د شمېر په اړه يې دقيق معلومات نه لري. بل خوا د خوست د عامې روغتيا رئيس ډاکټر ګل محمدالدين محمدي منګل امريکا غږ ته وويل، چې د خوست ملکي روغتون او د ښار نورو بيلابيلو روغتونونو ته ۱۴ مړي او ۸ ټپيان وروړل شوي دي. تراوسه د دغې پېښې مسئوليت کومې ډلې په غاړه نه دی اخېستی. دغه برید په داسې حال کې ترسره شوی، چې نن د روژې مبارکې میاشتې لومړۍ ورځ ده او افغانانو د نړۍ د نورو هیوادونو د مسلمانانو په څیر د دغې میاشتې لمانځل پیل کړي دي. دا پیښه وروسته له هغې شوې، چې د افغانستان لپاره د ملګرو ملتونو د مرستندویه پلاوي مشر تدامیچي یاماماتو په افغانستان کې د جګړې له ښکیلو خواو غوښتې، چې د دغې میاشتې په درناوي له جګړې لاس واخلي. ابراهيم رحيمي د خوست د شيخ زايد پوهنتون د ژورناليزم پوهنځی لوستی او د ژورناليزم په ډګر کې يوولس کاله تجربه لري. هغه د ۲۰۱۱ ميلادي کال راهيسې په جنوب ختيځ کې د امريکا غږ خبريال دی. دمخه يې د افغانستان دننه په يو شمېر رسنيو کې کار کړی دی.